b'\n_START_ARTICLE_\nDues bretones sota una pomera en flor\n_START_SECTION_\nAn\xc3\xa0lisi de l\'obra i context art\xc3\xadstic\n_START_PARAGRAPH_\nAquest quadre respon a les coordenades est\xc3\xa8tiques posades en pr\xc3\xa0ctica per S\xc3\xa9rusier despr\xc3\xa9s de la seua visita a Pont-Aven (Bretanya) el 1888, on va con\xc3\xa8ixer Paul Gauguin, qui el va impulsar a explorar l\'\xc3\xbas de colors intensos i plans. Per a S\xc3\xa9rusier, Bretanya va esdevenir una mena de p\xc3\xa0tria espiritual. La representaci\xc3\xb3 de les gents del pa\xc3\xads, especialment les dones, \xc3\xa9s freq\xc3\xbcent en la seua obra. Segons afirma Guillermo Solana, \xc2\xabreunides per parelles o en grups, absortes i en actitud contemplativa, aquestes dones "primitives" encarnen una silenciosa comuni\xc3\xb3 amb la natura, inaccessible a l\'espectador mascul\xc3\xad i "civilitzat". Aix\xc3\xad, aquestes dues bretones semblen \xc3\xadntimament vinculades a l\'arbre, com si en participassen en el floriment\xc2\xbb._NEWLINE_L\'estil de l\'obra revela la influ\xc3\xa8ncia de la pintura japonesa d\'estampes, a la qual S\xc3\xa9rusier era aficionat. En opini\xc3\xb3 de Caroline Boyle-Turnes, aquest quadre \xc2\xabcombina aspectes de les obres d\'estil japon\xc3\xa8s de S\xc3\xa9rurier amb la pintura monumental de figures\xc2\xbb. La disposici\xc3\xb3 dels colors, amb \xc3\xa0rees de color viu est\xc3\xa8s entre zones fosques, i l\'abs\xc3\xa8ncia de profunditat, s\xc3\xb3n caracter\xc3\xadstiques de l\'estil postimpressionista de S\xc3\xa9rurier, compartit amb altres representants de l\'Escola de Pont-Aven.\n_START_SECTION_\nHist\xc3\xb2ria i ubicaci\xc3\xb3\n_START_PARAGRAPH_\nPaul S\xc3\xa9rusier hauria regalat aquest quadre al seu amic, tamb\xc3\xa9 pintor dins de la mateixa l\xc3\xadnia est\xc3\xa8tica nab\xc3\xad, Paul Ranson. A la mort de Ranson l\'obra va passar a mans del seu fill Michel. La seg\xc3\xbcent not\xc3\xadcia que hom t\xc3\xa9 de l\'obra \xc3\xa9s que va ser subhastada a la casa londinenca Sotheby\'s el 1988. Deu anys despr\xc3\xa9s l\'obra reapareix en aquesta mateixa casa de subhastes, moment en qu\xc3\xa8 \xc3\xa9s adquirida per Carmen Cervera, baronessa consort de Thyssen, per a la seua col\xc2\xb7lecci\xc3\xb3 particular. Com d\'altres obres d\'aquesta col\xc2\xb7lecci\xc3\xb3, el quadre es troba cedit en dip\xc3\xb2sit per a la seua exhibici\xc3\xb3 al Museu Thyssen-Bornemisza de Madrid. All\xc3\xa0 es pot veure a la sala L3, dedicada a la pintura europea impressionista i postimpressionista.'